R8 000 vergoeding oor k-woordArgieffoto Bruce Allan (35) moet ŉ jong swart vrou R8 000 vergoeding betaal nadat hy haar verlede jaar in ŉ winkel in Pinelands in Kaapstad verneder, beledig en die k-woord toegesnou het. Allan, ŉ man van Parowvallei, het Vrydag in die Goodwood-streekhof verskyn waar hy skuldig bevind is op aanklag van crimen injuria. Hy is ook tot ses maande huisarres gevonnis en moet vir nege maande gemeenskapsdiens verrig deur die Parow-polisiestasie skoon te maak en herstelwerk daar te verrig. Hy is ook beveel om ŉ kursus in woede-bestuur te volg. Die voorval het in November by Lino’s Tuck Shop in Gunner’s Circle plaasgevind waar Allan die Lotto wou speel. Die vrou was toe ŉ winkelassistent by dié winkel. ŉ Ooggetuie wat ook in die winkel werk, het aan die hof gesê sy het gehoor toe Allan die vrou vra om hom by te staan. Die vrou was besig om ŉ yskas skoon te maak en het Allan beleefd gevra om te wag. Die ooggetuie het gesê Allan het toe begin om die vrou te vloek en het haar ondermeer ŉ k****r, f*****g b***h en ŉ bobbejaan genoem. Hy het geskreeu dat die personeel onopgevoed was en nie in die Wes-Kaap behoort nie en moet teruggaan Oos-Kaap toe.